Dėl Pavojingų atliekų nukenksminimo baro

rekonstrukcijos ir modernizavimo Akademijos g. 7, Vilniuje

Daugiabučio namo Bajorų kelias Nr.17 gyventojai prieštarauja, kad artimai gyvenamųjų daugiabučių namų būtų perdirbamos kenksmingos cheminės medžiagos. 

Neabejotina, kad rengiant PAV ataskaitą Pavojingų atliekų nukenksminimo baro rekonstrukcijai buvo būtina numatyti ūkinės veiklos alternatyvas, nurodant Pavojingų atliekų nukenksminimo baro iškėlimo į tinkamą tokiai veiklai vykdyti nuošaliau nuo gyvenamųjų kvartalų nutolusią vietą. Pabrėžtina, kad priešingai PAV rengėjų teigimui, vieta ir patalpos nėra visapusiškai tinkamos pavojingų atliekų  tvarkymo veiklos vykdymui, ypatingai dėl baigiamo įrengti gyvenamųjų namų kvartalo. Dar arčiau Chemijos instituto bei planuojamo rekonstruoti Pavojingų atliekų nukenksminimo baro yra pastatytas ir veikia stambus prekybos centras, o taip pat GTC Ekologijos instituto, Matematikos ir informatikos instituto, Biochemijos institutų administraciniai bei laboratoriniai korpusai su keliais šimtais darbuotojų ir viešojo maitinimo įstaigomis. Vyraujantys vėjai aplinkos oro teršalus neš šiaurės, šiaurės-vakarų kryptimi – būtent ta kryptimi, kur yra sutankintų daugiabučių gyvenamasis mikrorajonas.

Kadangi Ūkio ministerijos užsakymu atliktos studijos metu buvo patvirtinta būtinybė įkurti naują pavojingų atliekų nukenksminimo barą dėl naujai susidarančių pavojingų atliekų Lietuvoje srautų sistemingo augimo, būtų buvę logiška tokiam barui parinkti visus gamtosauginius reikalavimus atitinkantį sklypą bei jame statyti numatytą objektą, o ne plėsti pavojingų atliekų nukenksminimo veiklą vis tankiau apgyvendinamame rajone, kuriame šiuo metu yra įsikūręs Chemijos institutas adresu Akademijos 7.

Dėl aukščiau išdėstytų aplinkybių, Daugiabučio namo Bajorų kelias Nr.17 kategoriškai nesutinka su numatoma pavojingų atliekų nukenksminimo baro rekonstrukcija ir modernizavimu Akademijos g. 7, Vilniuje.

Taip pat pabrėžiame, kad šiam Pavojingų atliekų nukenksminimo barui ir jo veiklai jau buvo nepritarta 2008 metais, o taip pat neišduotas nei Vilniaus RAAD, nei Sveikatos apsaugos centro sutikimas.

